Nous Jehans, cuens de Bourgoigne et sires de Salins, façons savoir à toz ces qui verront ces presentes lettres que nous donons, outroions, assignons et baillons à noz enfanz, que nous avons et aurons de la contesse Lore, nostre fame, qui fut fille mons. Symon de Commercy, la foresterie, la signorie, la jostise et la garde de toutes noz jouz, quelque part que nous les aions, dois la vile de Cernans en amont. Et volons que cil qui sera sires de Noseroy que il ait la devantdite garde, signorie, justise et foresterie desdites jouz. Et ce outroions nous esdiz enfanz en lour partaiges que devisé lour avons de noz biens, sau ce que nous volons que li usaiges desdites jouz et de touz noz bois, quelque part que il soient, soit adès saul et franc à nostre poiz et à nostre salnerie de Salins. Et lour donons, assignons et outroions encour quanque nous avons, comquerrons et edifierons, et quanque nous avons aquis et edifié dois Viler tanque à Losanne et dois Morenant tanque à Prangin, en fié, en demeneures, sau ce que nos volons que toutes les devantdites choses soient dou douaile à la devantdite Lore, contesse, nostre fame, tant come elle vivra. En tesmoignaige de ces choses, nous avons mis nostre sael pendant en ces lettres; et, à nostre priere et à nostre requeste, li religious hons et honeste Wachiers, abbes de Goile, ha mis son seal pendant en ces lettres, avez le nostre seal, en tesmoing de verté. Ce fut fait le mecredi après feste sainte Lucie, l’an Nostre Seignour qui corroit par mil et doux cenz et sexante et siex.